Document ID: 32013R0834

KOMMISSIONENS FORORDNING (EU) Nr. 834/2013
af 30. august 2013
om ændring af bilag II og III til Europa-Parlamentets og Rådets forordning (EF) nr. 396/2005 for så vidt angår maksimalgrænseværdierne for restkoncentrationer af acequinocyl, bixafen, diazinon, difenoconazol, etoxazol, fenhexamid, fludioxonil, isopyrazam, lambda-cyhalothrin, profenofos og prothioconazol i eller på visse produkter
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 396/2005 af 23. februar 2005 om maksimalgrænseværdier for pesticidrester i eller på vegetabilske og animalske fødevarer og foderstoffer og om ændring af Rådets direktiv 91/414/EØF (1), særlig artikel 14, stk. 1, litra a), og
ud fra følgende betragtninger:
(1)
Der er i bilag II og i del B i bilag III til forordning (EF) nr. 396/2005 fastsat maksimalgrænseværdier for restkoncentrationer af diazinon, etoxazol, fenhexamid, lambda-cyhalothrin og profenofos. Der er i del A i bilag III til forordning (EF) nr. 396/2005 fastsat maksimalgrænseværdier for restkoncentrationer af acequinocyl, bixafen, difenoconazol, fludioxonil, isopyrazam, prosulfocarb og prothioconazol.
(2)
Der er i forbindelse med en procedure for godkendelse af anvendelse af et plantebeskyttelsesmiddel, der indeholder aktivstoffet acequinocyl, på agurker, meloner og græskar indgivet en ansøgning i henhold til artikel 6, stk. 1, i forordning (EF) nr. 396/2005 om ændring af de gældende maksimalgrænseværdier.
(3)
For så vidt angår bixafen er der indgivet en sådan ansøgning for rapsfrø, hørfrø, valmuefrø og sennepsfrø. For så vidt angår difenoconazol er der indgivet en sådan ansøgning for kvæder, rødbeder, gulerødder, peberrod, jordskokker, pastinakker, persillerod, radiser, havrerod, løg, cucurbitae (ikke spiselig skræl), julesalat, artiskokker, ris og cikorierødder. For så vidt angår etoxazol er der indgivet en sådan ansøgning for kirsebær, blommer og bananer. For så vidt angår fenhexamid er der indgivet en sådan ansøgning for solbær og ribs samt bønner med bælg. For så vidt angår fludioxonil er der indgivet en sådan ansøgning for cucurbitae (ikke spiselig skræl) og radiser. For så vidt angår isopyrazam er der indgivet en sådan ansøgning for kernefrugter, abrikoser, ferskner, hørfrø, valmuefrø, rapsfrø og sennepsfrø. For så vidt angår lambda-cyhalothrin er der indgivet en sådan ansøgning for azarolhvidtjørn og almindelig kaki. For så vidt angår prosulfocarb er der indgivet en sådan ansøgning for fennikel. For så vidt angår prothioconazol er der indgivet en sådan ansøgning for rapsfrø, hørfrø, valmuefrø og sennepsfrø.
(4)
Der er i overensstemmelse med artikel 6, stk. 2 og 4, i forordning (EF) nr. 396/2005 indgivet en ansøgning om anvendelse af difenoconazol på papaja. Ansøgeren hævder, at den godkendte anvendelse af difenoconazol på sådanne afgrøder i Brasilien medfører højere restkoncentrationer end maksimalgrænseværdierne i forordning (EF) nr. 396/2005, og at det er nødvendigt at fastsætte højere maksimalgrænseværdier for restkoncentrationer for at undgå handelsbarrierer for importen af disse afgrøder.
(5)
I overensstemmelse med artikel 8 i forordning (EF) nr. 396/2005 har de berørte medlemsstater evalueret disse ansøgninger, og evalueringsrapporterne er sendt til Kommissionen.
(6)
Den Europæiske Fødevaresikkerhedsautoritet (i det følgende benævnt "autoriteten") har vurderet ansøgningerne og evalueringsrapporterne, idet den især undersøgte risiciene for forbrugerne og, hvor det var relevant, for dyr, og afgivet begrundede udtalelser om de foreslåede maksimalgrænseværdier (2). Autoriteten har sendt udtalelserne til Kommissionen og medlemsstaterne og offentliggjort dem.
(7)
For så vidt angår anvendelsen af acequinocyl på meloner og græskar, anvendelsen af isopyrazam på abrikoser og anvendelsen af prosulfocarb på fennikel konkluderede autoriteten i sine begrundede udtalelser, at de forelagte data ikke er tilstrækkelige til at fastsætte nye maksimalgrænseværdier. For så vidt angår anvendelsen af acequinocyl på agurker konkluderede autoriteten, at de forelagte data ikke er tilstrækkelige til at fastsætte en ny maksimalgrænseværdi for anvendelse udendørs i den nordlige del af Unionen.
(8)
For så vidt angår alle andre ansøgninger konkluderede autoriteten, at alle datakrav var opfyldt, og at de ændringer af maksimalgrænseværdierne, som ansøgerne havde anmodet om, var acceptable med hensyn til forbrugersikkerheden på grundlag af en vurdering af forbrugereksponeringen for 27 specifikke europæiske forbrugergrupper. Der blev taget hensyn til de nyeste oplysninger om stoffernes toksikologiske egenskaber. Der kunne ikke påvises nogen risiko for, at det acceptable daglige indtag (ADI) eller den akutte referencedosis (ARfD) overskrides, hverken ved livslang eksponering for disse stoffer gennem forbrug af alle fødevareprodukter, der kan indeholde stofferne, eller ved kortvarig eksponering gennem et ekstremt forbrug af de pågældende afgrøder og produkter.
(9)
Den 7. juli 2012 vedtog Codex Alimentarius-Kommissionen (3) en Codex-maksimalgrænseværdi (CXL) for anvendelse af profenofos på chilipeber. Denne CXL er sikker for forbrugere i Unionen og bør derfor optages i forordning (EF) nr. 396/2005 som maksimalgrænseværdi (4).
(10)
På baggrund af autoritetens begrundede udtalelser og under hensyntagen til alle relevante faktorer opfylder de ændringer af maksimalgrænseværdierne, som der er ansøgt om, de relevante krav i artikel 14, stk. 2, i forordning (EF) nr. 396/2005.
(11)
For så vidt angår diazinon blev der i forordning (EF) nr. 396/2005 fastsat en maksimalgrænseværdi på 0,3 mg/kg for ananas, som i bilaget til Kommissionens forordning (EU) nr. 899/2012 af 21. september 2012 (5) blev reduceret til 0,1 mg/kg. Kommissionen blev informeret om, at der for maksimalgrænseværdien på 0,3 mg/kg for anvendelsen af diazinon på ananas i den ordlyd, den havde, før den blev ændret, var blevet fastsat en importtolerance. Da der opretholdes et højt forbrugerbeskyttelsesniveau, bør denne maksimalgrænseværdi fastsættes til 0,3 mg/kg for at undgå handelsbarrierer. Da forordning (EU) nr. 899/2012 finder anvendelse fra den 26. april 2013, bør den maksimalgrænseværdi for anvendelse af diazinon på ananas, som fastsættes ved nærværende forordning, finde anvendelse fra og med samme dato.
(12)
Forordning (EF) nr. 396/2005 bør derfor ændres i overensstemmelse hermed.
(13)
Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed, og hverken Europa-Parlamentet eller Rådet har modsat sig foranstaltningerne -
VEDTAGET DENNE FORORDNING:
Artikel 1
Bilag II og III til forordning (EF) nr. 396/2005 ændres som angivet i bilaget til nærværende forordning.
Artikel 2
Denne forordning træder i kraft på dagen efter offentliggørelsen i Den Europæiske Unions Tidende.
Den finder dog anvendelse fra den 26. april 2013 for så vidt angår anvendelsen af diazinon på ananas henhørende under kodenummer 0163080.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 30. august 2013.

Labels: 1
17
0
3
6